Asiakirjat Tanskan kuningaskunnan, Irlannin, Norjan kuningaskunnan sekä Ison-Britannian ja Pohjois-Irlannin yhdistyneen kuningaskunnan liittymisestä Euroopan yhteisöihin - Päätösasiakirja - Julistukset Irlannin taloudellisesta ja teollisesta kehityksestä

Yhteisön ja Irlannin välisissä neuvotteluissa 19 päivänä lokakuuta 1971 pidetyn kuudennen ministerien istunnon yhteydessä Italian tasavallan ulkoasiainministeri A. Moro antoi yhteisön valtuuskunnan nimissä jäljempänä I kohdassa olevan julistuksen.

Irlannin ulkoasiainministeri P.J. Hillery vastasi Irlannin valtuuskunnan nimissä jäljempänä II kohdassa olevalla julistuksella.

I Italian tasavallan ulkoministeri A. Moron yhteisön valtuuskunnan nimissä antama julistus

I

1. Irlannin valtuuskunta on korostanut, että Irlannin hallitus on joutunut vastatusten sekä alueelliselta että rakenteelliselta kannalta vakavien taloudellisten ja sosiaalisten epätasapainoisuuksien kanssa. Kyseinen valtuuskunta on ilmoittanut, että nämä epätasapainoisuudet tulisi poistaa, jotta saavutetaan se yhdenmukaisuus, jota yhteisön tavoitteet ja etenkin talous- ja rahaliiton toteuttaminen edellyttävät. Irlannin valtuuskunta on pyytänyt yhteisöä sitoutumaan tukemaan omilla keinoillaan Irlannin hallituksen ohjelmia, joiden tarkoituksena on poistaa nämä epätasapainoisuudet, ja ottamaan täysin huomioon Irlannin erityisongelmat tällä alalla yhteisön mittavan aluepolitiikan myöhemmän kehittämisen yhteydessä.

2. Irlannin valtuuskunta on jättänyt yhteisön valtuuskunnalle asiakirjoja, joissa selvitetään Irlannin alueohjelmien suuntaviivat ja keinot. Irlannin valtuuskunta on myös selvittänyt, miten Irlannin vientiteollisuutta tuetaan verohuojennuksin. Myös tässä yhteydessä kyse on toimenpiteistä, joiden tarkoituksena on poistaa sosiaaliset ja taloudelliset epätasapainoisuudet teollisuuden kehittämisen avulla.

II

1. Yhteisön valtuuskunta korostaa tässä yhteydessä Rooman sopimuksen johdanto-osan mukaisesti, että yhteisön perustavoitteisiin kuuluu jäsenvaltioiden elinolosuhteiden ja työllisyyden jatkuva parantaminen sekä näiden valtioiden sopusointuisen kehityksen takaaminen vähentämällä eri alueiden välisiä eroavuuksia ja muita heikommassa asemassa olevien alueiden jälkeenjääneisyyttä.

2. Yhteisön taloudellisella ja sosiaalisella alalla luomat yhteiset politiikat ja niiden eri keinot konkretisoivat edellä mainittuja tavoitteita ja niitä on tarkoitus kehittää edelleen. Euroopan sosiaalirahasto on muuttanut suuntaviivojaan. Euroopan investointipankki laajentaa jatkuvasti toiminta-alaansa. Tällä hetkellä yhteisön toimielimet neuvottelevat yhteisön keinoista, joita voidaan ottaa käyttöön aluepolitiikan tavoitteiden toteuttamiseksi, ja näihin keinoihin sovellettavista yksityiskohtaisista säännöistä.

Valtioiden myöntämän tuen, myös verovapautusten, osalta noudatetaan ETY:n perustamissopimuksen artiklassa 92, 93 ja 94 tarkoitettuja sääntöjä. Valtioiden aluetuen osalta on paikallaan korostaa, että 92 artiklan 3 kohdan a alakohdan mukaisesti «taloudellisen kehityksen edistämiseen alueilla, joilla elintaso on poikkeuksellisen alhainen tai joilla vajaatyöllisyys on vakava ongelma» tarkoitetun tuen voidaan katsoa olevan sopusoinnussa yhteismarkkinoiden kanssa. Kokemuksen perusteella kyseinen määräys on riittävän joustava eikä siis estä yhteisön toimielimiä ottamasta huomioon alikehittyneiden alueiden erityisvaatimuksia.

Komissio tarkastelee verovapautuksia - kuten muitakin Irlannissa liittymisajankohtana käytössä olevia tukimuotoja - käytössä olevien tukimuotojen normaalin ja jatkuvan tarkastelun yhteydessä. Jos tässä tarkastelussa ilmenee, että tiettyä tukea ei voida säilyttää sellaisenaan, komission tehtävänä on vahvistaa asianmukaiset määräajat ja yksityiskohtaiset siirtymäsäännöt sopimuksen sääntöjen mukaisesti.

3. Yhteisön valtuuskunta ehdottaa, että edellä tarkoitetut, Irlantia koskevat erityisongelmat huomioon ottaen liittymisasiakirjaan liitetään pöytäkirja Irlannin taloudellisesta ja teollisesta kehityksestä.

II Irlannin ulkoasiainministeri P.J. Hilleryn Irlannin valtuuskunnan nimissä antama julistus

Olen tyytyväinen voidessani ilmoittaa Irlannin valtuuskunnan hyväksyvän ehdotetun, kahden valtuuskuntamme keskustelujen aiheena olleen Irlantia koskevan pöytäkirjan tekstin, johon liittyvät perustiedot on esitetty avausjulistuksessanne erittäin selkeästi. Hyväksytty teksti antaa Irlannin hallitukselle mahdollisuuden jatkaa taloudellista ja sosiaalista kehitystä koskevien suunnitelmiensa toteuttamista tietäen yhteisön olevan toimielintensä ja virastojensa välityksellä valmis yhteistyöhön kanssamme vahvistamiemme tavoitteiden toteuttamiseksi.

Olen neuvottelujen aikana toistuvasti kiinnittänyt huomiota taloudellisen kehitystason eroista johtuviin ongelmiin laajentuneen yhteisön kaltaisessa kokonaisuudessa. Olen myös pyrkinyt selvittämään teille niitä vaikeuksia, jotka Irlannin kaltaisen, laajentuneen yhteisön reuna-alueella sijaitsevan maan on kyettävä voittamaan lähentääkseen taloudellista kehitystasoaan muiden jäsenvaltioiden tasoon. Olen täysin tietoinen yhteisön halusta ja tarkoituksesta saavuttaa ETY:n perustamissopimuksessa lausutut tavoitteet, joihin sisältyy jäsenvaltioiden väestön elinolosuhteiden ja työllisyyden jatkuva parantaminen sekä näiden valtioiden sopusointuisen kehityksen varmistaminen. Pöytäkirja, josta olemme tänään päässeet yksimielisyyteen, antaa vakuuttavan kuvan yhteisön päättäväisyydestä tuoda kyseisille perustavoitteille todellista sisältöä. Tällä pöytäkirjalla on käytännöllistä arvoa, sillä sen avulla maani saa mahdollisuuden osallistua täysin kyseisten tavoitteiden toteuttamiseen laajentuneessa yhteisössä. Sen tehokkuus näiden tavoitteiden toteuttamisen kannalta kasvaa huomattavasti, kun yhteisön aluepolitiikkaa kokonaisuudessaan aletaan toteuttaa. Haluan tämän vuoksi ilmoittaa olevani rohkaistunut niistä saavutuksista, joihin tällä hetkellä on päästy kyseisen tärkeän kysymyksen ratkaisemiseksi osana yhteisön omaa kehitystä.

Irlannin oloissa kehitykseen liittyvien sekä kansallisten että yhteisön toimenpiteiden tehokkuutta on arvosteltava sen edistyksen perusteella, jota saadaan aikaan työttömyyden ja maastamuuton vähentämisessä sekä elintason nostamisessa. Erityisesti kyse on siitä, että kasvavalle työvoimallemme tarjotaan tarvittavia työpaikkoja, joita ilman huomattava osuus kansantaloutemme arvokkaimmasta pääomasta jää käyttämättä tai katoaa maastamuuton vuoksi ja joita ilman talouskasvu hidastuu.

Hallitukseni tuntee onnistuneensa erityisesti siinä suhteessa, että tämänpäiväiset keskustelumme osoittavat, että Irlannin liittyminen yhteisöön sallii hallituksen jatkavan toimintaansa pöytäkirjassa lausuttujen tavoitteiden toteuttamiseksi. Uskon erityisesti teollisuuden jatkuvaan kehitykseen, mikä puolestaan on keskeisin talouskasvuun liittyvä yleinen tavoitteemme. Meille on erityisen tärkeää edistyä jatkossakin tässä asiassa teollisuuden kehittämiseksi suunniteltujen tehokkaiden toimenpiteiden toteuttamisen ansiosta. Ymmärrän, että teollisuudellemme myönnettyjä tukia tarkastellaan liittymisajankohdan jälkeen voimassa olevien yhteisön sääntöjen mukaisesti, mikä on tapana kaikissa muissakin tukijärjestelmissä. Olen iloinen voidessani todeta teidän tunnustavan, että Irlannissa on välttämättä sovellettava tukipolitiikkaa, mutta maassamme ennen liittymisajankohtaa noudatetun tukijärjestelmän erityispiirteet voivat herättää kysymyksiä.

Haluaisin kiinnittää huomionne siihen seikkaan, että tässä yhteydessä nousee esille kysymys aikaisemmista sitoumuksistamme. Meidän tulee luonnollisesti noudattaa näitä sitoumuksia, mutta olemme valmiita sekä keskustelemaan siirtymisestä uuteen, perustettavaan tukijärjestelmään että yhteistyöhön näiden ongelmien selvittämiseksi asianmukaisella tavalla.

Kuultuani, mitä lausuitte sopimuksen kyseisten määräysten joustavuudesta, olen aivan vakuuttunut siitä, että yhteisön toimielimet ottavat täysin huomioon erityisongelmamme tarkastellessaan tukijärjestelmäämme. Irlannin hallituksen ja yhteisön tavoitteiden luonteen perusteella olen myös vakuuttunut siitä, että jos kyseisen tukijärjestelmän mukauttaminen on tarpeen, Irlannin hallitus kykenee säilyttämään teollisuuden kehittymisvauhdin entisellään Irlannissa ja takaamaan työllisyyden ja elintason jatkuvan parantamisen.

Lopuksi haluan ilmoittaa arvostavani yhteisön osoittamaa myötätuntoa ja ymmärrystä sen lähestyessä ja tarkastellessa niitä alueellisia ongelmiamme ja teollisuuden tukea koskevia kysymyksiä, joilla on suuri merkitys maalleni. Yksimielisyys, jonka olemme saavuttaneet, kuvaa hyvin tulevaa yhteistyötämme laajentuneessa yhteisössä sopimuksen perustavoitteiden toteuttamiseksi. Pidän tulevaa yhteistyötämme keinona, jonka avulla voimme Irlannissa paremmin toteuttaa kansalliset talouteen liittyvät tavoitteemme.